## Ülevaade Muhu valla arengukava 2019–2030 täitmisest

Muhu Vallavolikogu 15. augusti 2019. a määrusega nr 36 kinnitati Muhu valla arengukava 2019-2030 ja arengukava tegevuskava. Tegevuskava täpsustused kinnitati Muhu Vallavolikogu 21. septembri 2022. a määrusega nr 15.

Arengukavas käsitletakse järgmisi valdkondi:

* Elukeskkond
* Haridus ja noorsootöö
* Sotsiaalhoolekanne
* Vabaaeg ja külaelu
* Planeerimine ja keskkond
* Ettevõtluskeskkond
* Valla juhtimine

Arengukava täitmise ülevaate aluseks on Muhu valla arengukava 2019-2030 3. peatükis esitatud valdkondlikud visioonid, neist lähtuvad eesmärgid ja arengukava tegevuskava.

**Elukeskkond**

**Visioon: Muhus on parim elukeskkond, kvaliteetsed kohalikud teenused ja sotsiaalne taristu.**

**Muhus on kaasaegne elamufond.**

SA KredEx kohaliku omavalitsuse üksuse elamufondi arendamise juhtumipõhise toetuse toel rekonstrueeriti 2020. a vallale kuuluv endine hooldekodu hoone, valmis 16 üürikorterit mobiilsele tööjõule.

Majaomanikele infopäevade korraldamine, ka info vahendamine on jätkutegevus.

**Tagatud on kaasaegsed ja elanike vajadusi arvestavad transpordiühendused.**

Muhu läbivate maakonnasiseste bussiliinide ja peatuste võrgustiku tagamine on koostöös Saaremaa Vallavalitsusega jätkutegevus.

Mandriga regulaarsete ühendusvõimaluste parendamiseks on riik läbi viinud hanke viienda parvlaeva ostmiseks. Uus parvlaev hakkab reisijaid vedama eeldatavasti 2026. aastal.

**Tehniline taristu toetab külade arengut.**

Aastatel 2019–2023 paigaldati tolmuvaba katet 18,5 km valla teedel: Mõega ja Kantsi küla teedel, Lõunaranna sadamateel, Lõetsa–Lalli, Tamse–Rannaküla, Igaküla ja Soonda külateedel ning Liiva küla Sinilinnu kortermaja juures oleval teel, Suuremõisa–Laheküla teel, Pallasmaa külateel ja Piiri–Linnuse teel, Oina külateel, Külasema ja Põitse küla teedel, Kallaste külateel, Sepamäe kalmistuteel ja parklas ning Võrkaia sadamateel.

Ülepindamised teostati 8,2 km ulatuses: Liiva ja Linnuse küla teedel, Võlla, Külasema, Koguva, Rinsi–Paenase, Piiri–Linnuse teel, Levalõpme külateel, Lõetsa ja Ridasi külateel, Kalapoe teel, Rebaski–Tamse ja Seanina teel. Lisaks teostati korduspindamised Muhu Katariina kiriku ja Sinilinnu elamu parklates Liival.

Parandati paljude külateede kruuskatteid, kasutades selleks Koguva karjääri killustikku ja greideriteenust ning külateedel teostati tolmutõrjet CaCl2-ga ligikaudu 10 km ulatuses. Paigaldati Lõetsa uus bussiootepaviljon.

Transpordiamet viis mustkatte alla riigile kuuluva Liiva–Suuremõisa–Piiri tee.

Transpordiametile tehti ettepanek arvata Hellamaa–Liiva kergliiklustee „Riigiteede teehoiukava 2021–2030“ meetme „Säästlikumaid liikumisviise soodustava taristu rajamine“ 2026. a objektide nimekirja. Valla poolt on ette valmistamisel Hellamaa-Liiva kergliiklustee projekteerimise hange.

2020–2022. a projekteeriti ning rajati Muhu Muuseumi parkla laiendus Koguva külas ja Liiva keskuse parkla.

Hajaasustuse programmist toetati perioodil 2019–2023 60 majapidamise vee- ja kanalisatsioonisüsteemi (57), autonoomse elektrisüsteemi rajamist ja parendamist (1) ning juurdepääsutee rajamist (2). Muhu vald jätkab hajaasustuse programmis osalemist ka järgnevatel aastatel.

Liiva reoveepuhasti rekonstrueerimisega 2021. a paranes eramajapidamiste heitvee kohapealne käitlemisvõimekus.

Kiire internetiühenduse kättesaadavuse suurendamisele kaasa aitamiseks on külades tehtavate elektritöödega paralleelselt paigaldatud reservtorud, mis lihtsustab edaspidi interneti kaabli paigaldamist ja viimist majapidamisteni.

2021. a rekonstrueeriti Liiva küla kaugküttepiirkonna katlamaja (paigaldati uus võimsam 1,0 MW hakkpuidu katel, uus etteandesüsteem ja avariigeneraator).

**Kesse- ja Viirelaiul on võimalik aastaringselt elada.**

Kesselaiu neljas majapidamises võeti 2019. a väikesaarte programmi toetuse abil kasutusele võimsamad, töökindlamad ja kaasaegsemad elektritootmisseadmed, 2022. a soetati aastaringse ühenduse pidamiseks hüdrokopter.

**2020. ja 2022. a olid üleriigilise elanike rahulolu uuringu tulemusena kohaliku omavalitsuse pakutavate avalike teenuste ja üldise elukeskkonnaga kõige enam rahul Muhu valla elanikud.**

**Haridus ja noorsootöö**

**Visioon: Muhu vallas pakutakse kvaliteetset alus- ja põhiharidust ning väärtustatakse elukestva õppimise soovi, hoolivust, loovust, õppija isikupära, tervislikke eluviise ja kohalikke traditsioone. Lähtudes noorte huvidest ja vajadustest on loodud mitmekesised kaasaegsed võimalused eneseteostuseks ja vaba aja sisustamiseks.**

**Lasteaias ja koolis on nüüdisaegne ja turvaline õpikeskkond.**

2020. a teostati lasteaia kabinettide remont, 2019–2022 tegeleti koolimaja ja lasteaia tuleohutusnõuetega vastavusse viimisega.

Laste liikumisaktiivsuse suurendamiseks paigaldati Liiva parki madalseikluspargi elemendid.

Lasteaed ja kool liitusid Riigi Infosüsteemi Ameti poolt kohalikele omavalitsustele pakutava internetiteenusega. 2023. a parendati osaliselt kooli ventilatsioonisüsteemi ja teostati kaasnevaid sisetöid.

**Noorte terviseteadlikkus on suurenenud.**

Noortekeskuse välialale loodi 2020. a võimalused asutuste kinnioleku ajal kasutada spordivahendeid: (*discgolf*’i kettad, erinevad pallid). 2019–2023 on korraldatud ühiseid matkasid ja osaletud mitmetes liikumist propageerivates üleskutsetes.

**Haridusasutustes töötab kvalifikatsiooninõuetele vastav personal.**

Vallavalitsus viis 2023. a läbi õppe- ja kasvatusalal töötavate töötajate kvalifikatsiooni hindamise: lasteaias vastas nõuetele 89%, koolis 82,5% personalist. Kvalifitseeritud personali osakaalu suurendamine ja vajalike spetsialistide tagamine on lähiajal haridusvaldkonna üks prioriteetidest.

**Huvitegevus on mitmekesine ja kättesaadav kõigile noortele.**

Vald jätkas huvihariduses ja huvitegevuses osalemise toetamist valla eelarvest, loodi ja võeti kasutusse Muhu valla huvitegevuse register. Noorte huvidest lähtuvalt käivitati uued ringid.

**Loodud on erinevad võimalused osalemiseks elukestvas õppes.**

Aastate jooksul on koostöös Eesti Töötukassaga toimunud Muhus infotunnid erinevatele sihtgruppidele pakutavate teenuste tutvustamiseks.

Valla ja hallatavate asutuste poolt on korraldatud erinevaid koolitusi. 2020. a toimus Hellamaa raamatukogus kolm terviseteemalist loengut sarjas „Viiekümneste vidusetund“.

Regulaarselt on valla poolt jagatud infot täiskasvanutele suunatud koolitusvõimaluste kohta, tunnustatud täiskasvanud õppijaid valla stipendiumite määramisega või kandidaatide esitamisega TÕN-i jm konkursside raames.

2023. a osaleti pilootprogrammis „Kohalik omavalitsus kui partner täiskasvanute õppimise toetamisel“, valla veebilehele on loodud täiskasvanuhariduse alamleht.

**Rakendatakse kaasava õppe põhimõtteid.**

Tulenevalt hariduslikest erivajadustest said õpilased jätkuvalt vajalikke tugiteenuseid, kahele senisele haridusasutuses õpilasi toetanud tugiisikule lisandus ka kolmas. Soetati spetsiaalselt sihtrühmale mõeldud õppevahendeid.

**Haridusvaldkonna erinevate osapoolte vahel toimub süsteemne koostöö.**

Kool, lasteaed, politsei, sotsiaaltöötaja, lastekaitsespetsialist ja noortekeskus on moodustanud koostöövõrgustiku ja kohtutakse regulaarselt.

**Noorsootöös tõstetakse järjepidevalt teenuste kvaliteeti läbi kaasaegsete lahenduste ja noorsootöötajate koolitamise.**

Osaleti innovaatilise noorteinfo rakenduse väljatöötamisel koostöös Harjumaa, Saaremaa, Hiiumaa ja Järva valla koostöögruppidega.

Vahetati välja vananenud tehnikat: kaks uut arvutit, salvestustehnika, ekraan stuudiosse.

Paigaldati RIA internet noortekeskusesse. Toimusid noorsootöötajate koolitamised, Muhu vallas on tase 6 noorsootöötaja.

2022–2023 viidi läbi järjekordne noorsootöö kvaliteedi hindamise protsess. Noorsootöötajad osalesid Erasmus+ õpirännetes.

**Noored on kaasatud otsustusprotsessidesse.**

Augustis korraldatakse rahvusvahelisel noortepäeval iga-aastaselt Muhu Noortefestivali. Toimub koostöö Eesti Noorteühenduste Liiduga. Toimusid noortevolikogu valimised, mis ebaõnnestusid. Noortelt kogutakse regulaarselt tagasisidet. Alates 2023. a on vähemalt 14-aastastel Muhu valla elanikel võimalus osaleda kaasava eelarve rahvahääletusel.

**Sotsiaalne kaitse**

**Visioon: Muhu valla sotsiaalhoolekandesüsteem on abivajajakeskne, osutades sihtrühmadele ennetavaid ja vajaduspõhiseid hoolekande- ja sotsiaalteenuseid ning toetusi, mis toetavad elanike iseseisvat toimetulekut tervislikus ning turvalises keskkonnas.**

**Valla pakutavad sotsiaalteenused on ajakohased ja elanike vajadusi arvestavad.**

2019. a sõlmisid Muhu Vallavalitsus ja Siinorite Transportteenus OÜ transportteenuse lepingueesmärgiga tagada väljaspool Muhu valda asuvate tervishoiuasutuste patsientidele transporditeenus ning meditsiiniline abi ja järelevalve kliendi elukohast Muhu vallast ravile ja ravilt elukohta tagasi jõudmisel.

Aastatel 2019–2023 kohandati meetme „Puuetega inimeste eluaseme füüsiline kohandamine“ raames nelja puudega inimese kodud.

Koostöös erasektoriga käivitus sotsiaaltransporditeenuse pakkumine elutähtsate teenuste tagamiseks (neeruasendusravi).

Sõlmiti leping Sotsiaalkindlustusametiga seoses toetuse saamisega projekti „Raske ja sügava puudega lastele (0–17) tugiisiku- , lapsehoiu- ja transporditeenuse arendamine ja pakkumine kohalikus omavalitsuses“ jätkamiseks.

Eluruumiteenuse tagamiseks mõeldud sotsiaaleluruumis teostati remont.

2021. a käivitus Muhu vallas Toidupanga teenus.

2022. a juunikuust osutatakse Muhu vallas vaimse tervise teenuseid lastele ja peredele: psühhoteraapia (OÜ Ajuventiil) ja loovteraapia (Fuks OÜ).

Koostöös Saaremaa vallaga osaletakse isikliku abistaja teenuse arendamise projektis.

**Muhus on toimiv perearstikeskus koos hambaraviga.**

Muhu vald osaleb koostöös Saaremaa valla, Kuressaare Haigla ja perearstidega projektis „Inimesekeskse hoolekande- ja tervishoiusüsteemi koordinatsioonimudel“, mille eesmärgiks on pakkuda abivajadusega inimeste vajadustele vastavat abi võimalikult vara, pikendades kodus elamise aega, vähendada kompleksse abivajadusega inimeste ja nende lähedaste koormust asjaajamisel ning välja töötada sujuv teekond erinevate valdkondade teenuste vahel.

**Peresid toetatakse õppe- ja kasvatustegevustes.**

2019. ja 2020. a oli Muhu peredel võimalus läbida vanemlusprogramm „Imelised aastad”. Taaskäivitati Muhu valla ja noortega tegelevate spetsialistide regulaarsed võrgustikukoosolekud (noortekeskus, politsei, lasteaed, kool, lastekaitsespetsialist, sotsiaaltöötaja), lisaks külastab regulaarselt lastega tegelevaid asutusi lastekaitsetöötaja.2022. a käivitati Muhu vallas projekt „Taastava õiguse rakendamine Muhu kogukonnas“, mille raames toimusid koolitused kolmele grupile, osalejaid oli kokku 35.

Alates 2022. a on Muhu valla elanikele vajadusel kohapeal kättesaadav perelepitusteenus. **Valla elukeskkond on ohutu ja turvaline.**

2020. a rajati tuletõrje veevõtukoht Võrkaia sadamasse, korraldati elanikkonna kriisiks valmisoleku ja esmaabi koolitus.

2020. ja 2023. a sõlmiti vastavalt läbiviidud hanke tulemustele lepingud valla teedel lumetõrjetöödeks järgmiseks kolmeks aastaks.

2020–2021 korrastati kooli evakuatsiooniteed, vahetati tuletõkkeuksed, likvideeriti põhikooli ja pastoraati ühendav amortiseerunud vahekoridor.

Liiva raamatukogusse rajati 2021. a liikumisraskustega inimeste juurdepääsu parendamiseks kaldtee.

2020–2022 remonditi sotsiaalkorter Hellamaa Kruusiaugu korterelamus.

Tegevust jätkas Muhu valla kriisikomisjon, mille eesmärgiks on elanikkonna kaitse korraldamine Muhu vallas. Koostöös Päästeameti, politsei ja Muhu vabatahtlike päästjatega teostati suurusjärgus 30 Muhu kodu tuleohutusalane nõustamine. Projekti „500 kodu tuleohutuks“ abil uuendati perioodil 2019–2023 viie Muhu kodu küttesüsteemid, lisaks toetati valla eelarvelistest vahenditest ühe pere küttesüsteemi korrastamist.  
2019. a toimus eakatele tuleohutusalane õppepäev Hellamaal, mille viisid läbi Päästeameti ennetusbüroo spetsialistid. Koostöös Transpordiametiga toimus Hellamaa külakeskuses liiklusloeng eakatele liiklejatele.

**Vabaaeg ja külaelu**

**Visioon: Muhu kultuuriruum säilib esteetilise ja omanäolisena ning areneb, põimides kokku pärimuse ja tänapäevase, hoides ja tugevdades Muhu identiteeti.**

**Muhu identiteediga seotud väärtused on au sees ja kasutatakse aktiivselt nii kultuurielus kui ka ettevõtluses.**

Käsitöötraditsioonide hoidmine ja edasiandmine, uue, suurejoonelise käsitöösündmuse (käsitööfestival, käsitöölaat vms.) traditsiooni ellukutsumine – eput päe „ILU ELAB“ toimumine viiel aastal.

Muhu Pärandikooli eestvedamisel koostati ja valmis 2021. a „Muhu Oabits“, mille tekstid loeti hiljem ka muhulaste poolt linti ning see salvestus on vaadatav ja kuulatav Youtube keskkonnas. Muhu Muuseumi abiga koostati ja anti välja trükis „Musta Mardi jälgedel“.

Ilmusid Muhu-teemalised raamatud „Muhu kunstis. Kunst Muhus“, autor Reeli Kõiv; „Üle ajasilla Muhu Linnuse külla“, autor Silja Kuusk; „Sõnumeid ja pilte“, autor Heino Räim; „Hellama ja Võlla asundus“, koostaja Muhu Muuseum, Jaan Tamm „Saaremaa ja Muhu linnused ja maalinnad„ (Saaremaa Muuseum, 2024)

2023. aasta suvel taaslavastati traditsiooniline pulmaetendus „Sajanditagune Muhu pulm“ (Külasema Külaseltsing ja kogukonnaliikmed). Etendusest valmis ka film.  
**Külakogukonnad ja seltsid on aktiivselt kaasatud valla arengutesse.**

Kaks korda aastas korraldatakse külavanematele üldkoosolekuid. Vald toetas jätkuvalt läbi seltsitegevuse korra ja selleks vallaeelarves ettenähtud vahendite abil külade ühisürituste läbiviimist ja küla ühisrajatiste parendamist, samuti heakorratalgute „Teeme Ära“ korraldamist.

2023. a korraldati kogukonna arutelu täiskasvanuhariduse ja Muhu Elu Kooli loomise ning Muhu 2035 arengute teemadel. Viidi läbi küsitlus vabaajategevuste huvide ja eelistuste kohta ning Muhu raamatukogude rahuloluküsitlus.

**Kirikud on heas korras ja pühapaigad hooldatud.**

2019. a teostati koostöös Muinsuskaitseametiga kaitsealuste looduslike pühapaikade ülevaatus. 2021. a toetas vald rahaliselt Rinsi ja Hellamaa kiriku katusetöödeks vajaliku ehitusprojekti koostamist.

Vald on iga-aastaselt korraldanud heakorratöid Muhu kalmistutel ja Linnuse maalinnal. 2020–2022 korraldati kord kuus juunist augustini giidiga ringkäike Linnuse maalinnal.

2023. a alustati kalmisturegistri koostamisega.

**Muhu Muuseum kui Muhu mälukeskus toimib ja areneb.**

Muhu on üks väheseid omavalitsusi, mille hallatava asutusena tegutseb muuseum.

2021–2022 rajati Muhu Muuseumi laiendatud parkla, teostati avaliku WC-hoone remont. 2023. a tähistas Muhu Muuseum 50. sünnipäeva.

**Muhus on mitmekülgsed võimalused vaba aja veetmiseks ja huvitegevuseks.**

2019. a avati Muhu Seikluspargi territooriumil õppe- ja loodusrada ja Liival Roosiaed. Koostati ehitusprojekt Hellamaa Külakeskuse rekonstrueerimiseks. Hellamaa Külakeskuses toimuvad regulaarselt kord nädalas käsitööga seotud õhtud, oktoobrikuust maikuuni toimuvad kord kuus ja kahel korral nädalas kinoseansid, eakate tervisevõimlemiseks tullakse kokku kord nädalas, lisaks tervisevõimlemine spordihallis. 2023. a suvel toimusid regulaarsed jalgrattamatkad, talvel suusamatkad – sisuks sportlik ajaveetmine ning samuti suulise pärimuse jagamine ja kohaliku kohapärimuse märkamine. Toimuvad mälumängud, vestlusõhtud.

Teostati heakorratöid avalikel puhkealadel. Kaasava eelarve raames arendati Tillunire supluskohta ja Hellamaa spordiväljaku puhkeala.

Aastatel 2019-2023 on tehtud ettevalmistavaid tegevusi spordihalli rekonstrueerimiseks, endiselt puudub nn kultuurimaja.

**Muhu kuvand on hästi tuntud Eestis ja ka välismaal.**

2022. ja 2023. a toimusid MTÜ K-Klubi eestvedamisel Muhu laste ja muhulaste mängud.

Muhu disainerite loomingut, vaatamisväärsusi ja aktiivsete inimeste lugusid kajastati Lääne-Eesti saari tutvustavas 2023. a turismitrükises „Mo saared“.

Muhu on olnud iga-aastaselt esindatud Mardilaadal, 2022. a osaleti turismimessil Tourest.

28. aastat järjest toimunud Muhu saarele maailmas laialdast kuulsust toonud tulevikumuusikafestival „Juu Jääb“.

Külasema külaseltsingu eestvedamisel lavastatud etendus „Sajanditagune Muhu pulm“ oli kogukonda kaasav ettevõtmine, mis pälvis Eesti Rahvamajade Ühenduse tunnustuse KAHEKSAKAND Aasta tegu 2023, samuti Saare maakonna aasta kogukonnategu 2023 ja Muhu valla Aasta Tegu 2023.

**Planeerimine ja keskkond**

**Visioon: Puhas ja mitmekesine loodus eksisteerib kõrvuti inimtegevusega, pakkudes kogukonnale ja saare külalistele positiivseid emotsioone ja tervislikku elukorraldust.**

**Üld- ja detailplaneeringud toetavad valla arengut.**

2022. a kehtestati valla uus üldplaneering.

**Maakasutuses ja ehitustegevuses lähtutakse ala terviklikkusest.**

Muhu üldplaneeringu koostamisel lähtuti valla asustusstruktuuri säilitamise ja jätkusuutliku edasiarendamise põhimõttest. Kavandatavad tegevused peavad sobituma olemasolevasse keskkonda. Näiteks on ehitusõiguse andmisel hoonete rajamiseks arvestatud väärtuslike põllumaade paiknemisega ning hoonestuse rajamist on suunatud põllumaadelt välja.

**Tagatud on rohe- ja sinivõrgustiku sidusus.**

Üldplaneeringuga on määratud rohevõrgustiku paiknemine ja sätestatud ehitus- ja kasutustingimused. Rohevõrgustikuga on arvestatud ehitusõiguse andmisel (nt rohevõrgustiku aladel ei tohi kogu krunti aiaga piirata).

2019. a puhastati setetest ja taimestikust Muhu valla territooriumil asuvate olulisemate kudekraavide (Nossa soon, Pädaste jõgi, Soonda jõgi, Lõetsa jõgi) suudmealad.

**Kohaliku kaitse all olevad loodusobjektid on heas seisukorras.**

Kohaliku kaitse all olevatele loodusobjektidele kaitsekorralduskavade koostamisega ei ole veel alustatud. Peedu pankadel on taastatud loopealne.

**Väikese väina keskkonnaseisund on paranenud.**

Muhu vald oli kaasatud 2023. a alanud Väikese väina tammi avade projekteerimise menetlusse.

**Maavarade kaevandamine ja kasutamine toimub vastutustundlikult ja keskkonnasäästlikult.**

Jätkati Koguvadolokivikarjääri majandamisega.

**Taastuvenergia osakaal lõpptarbimises suureneb.**

Sinilinnu korterelamu rekonstrueerimise tulemusena kasutatakse alates 2019. a lõpust hoone energiavajaduse osaliseks katmiseks katusele paigaldatud päikesepaneelide poolt toodetud elektrienergiat ning sooja tarbevett toodetakse osaliselt päikesekollektorite abil. 2021. a rajati päikesepargid kooli, noortekeskuse/spordihoone ja lasteaia katustele.

**Muhu looduskeskkond on uuritud ja kaitstud.**

2022–2023 koostati pilootprojektina Tamse ja Rannaküla kaevude ja reoveesüsteemide kaardistamine ning põhjaveevaru hindamine.

**Ettevõtluskeskkond**

**Visioon: Muhu vallas on soodsad tingimused erinevates valdkondades ja töövormides ettevõtlusega tegelemiseks, kõrge ettevõtlusaktiivsus, konkurentsivõimelised palgad.**

**Eetiline ettevõtja on kogukonnas au sees ja omavalitsuse poolt tunnustatud.**

Eesti Vabariigi aastapäeva kontsertaktusel tunnustatakse igal aastal head ettevõtlusideed ja parimat kohalikku maksumaksjat.

Alates 2022. a maist on kord aastas korraldatud valla poolt ettevõtjatele tänuüritust.

**Ettevõtlikkus ja seonduv õpe on soodustatud kõigile kogukonna liikmetele**

**sõltumata vanusest.**

Muhu noored osalesid 2020. a edukalt SA Saaremaa Arenduskeskus poolt ellu kutsutud ning koostöösMTÜ-ga Saaremaa Ettevõtjate Liit, MTÜ-ga Saarte Koostöökogu ja Swedbankiga korraldataval Saare maakonna koolinoorte äriideede konkursil.

**Tehniline taristu toetab ettevõtluse arengut.**

Jätkus avalike teedemustkatte alla viimine. RTK piirkondade konkurentsivõime tugevdamise meetme toel rajati 2019. a Liiva keskuse ettevõtlusalale oluline tugitaristu (juurdepääsuteed, vee- ja kanalisatsioonisüsteem, elektriühendus, tänavavalgustus ja tuletõrje veevõtukoht).

2021. a rekonstrueeriti koostöös AS-iga Kuressaare Veevärk Liiva reoveepuhasti.

2022. a viidi lõpule SA Keskkonnainvesteeringute Keskuse Ühtekuuluvusfondi toetuse abil Liiva küla kaugküttepiirkonna katlamaja rekonstrueerimine.

Laiendati Muhu Muuseumi parklat Koguva külas, rajati Liiva keskuse parkla.  
**Uudsed töö- ja ettevõtlusvormid on oodatud ning soodustatud.**

2022. a lõpus valmis ettevõtluseks sobivate rendipindadega büroohoone Muhu Maja Liival.  
**Saare omanäolise looduskeskkonnaga arvestav tootmine ja põllumajandus on arenev ja soodustatud.**

Muhus ei ole suurettevõtteid, mistõttu on negatiivne mõju looduskeskkonnale väiksem. Ettevõtte ja toodete päritolu rõhutamiseks kasutatakse sageli sõna “Muhu“. Suurimad erasektori investeeringud on viimastel aastatel tehtud loomakasvatusega seotud tegevusaladel, nt Täkutalli veiselauda rajamine Lõetsa külas, väiketapamaja rajamine Soonda külas.

**Vallaelanikele ja külalistele pakutavad teenused on mitmekesised.**

Valla poolt jätkus suvine turismiinfopunkti töö koordineerimine.

2021. a sügisel viibisid Eesti Maaülikooli loodusturismi õppekava esimese ja teise aasta magistrandid Muhus andmekorjel, mille tulemusena valmis kursusetöö „Turismi planeerimine Muhu saarel“.

**Ettevõtlusalad on atraktiivsed ja aktiivselt turundatud.**

Seni tulemuseta on korraldatud Piiri küla Platsi kinnistu hoonestusõiguse konkurssi. 2023. a toimus avalik kirjalik enampakkumine Liiva keskuse ettevõtlusala rendile andmiseks, eduka pakkujaga (MTÜ Muhu Toidutänav) sõlmiti kümneaastane rendileping.

**Ettevõtjatele vajalik info on kättesaadav.**

Ettevõtjate nõustamise korraldamine Muhus koostöös SA-ga Saare Arenduskeskus.

EestiTöötukassa infotundide korraldamine Muhus.

**Vallajuhtimine**

**Visioon: Muhu on kvalifitseeritud spetsialistide ja töötajatega, iseseisev ja konkurentsivõimeline vald, mida juhitakse lähtudes kogukonna huvidest.**

**Haldussuutlikkust hoitakse kõrgel tasemel läbi kvalifitseeritud spetsialistide ning koostöös teiste omavalitsuste ja organisatsioonidega.**

Valla hallatavate asutustel ja valdkondadel on nõuetekohased arengukavad (nt „Muhu valla soojusmajanduse arengukava aastateks 2016–2030“, „Muhu Muuseumi arengukava aastateks 2020–2025“, „Muhu valla ühisveevärgi ja -kanalisatsiooni arendamise kava aastateks 2019– 2030“, „Muhu Põhikooli arengukava aastani 2026“, „Muhu valla jäätmekava 2021–2026“, „Muhu Lasteaia arengukava tegevuskava 2022–2025“, „Muhu valla huvihariduse ja ‑tegevuse kava 2024“ jne).

Valla poolt pakutakse elanikele kõiki omavalitsusele ülesandeks antud teenuseid, vajaduspõhiselt on sõlmitud koostöölepped teenuste tagamiseks Saaremaa valla, erinevate organisatsioonide ja ametkondadega.

Kõik valla struktuuris olevad esmavajalikud ametikohad on täidetud spetsialistidega. Kõigil spetsialistidel võimaldatakse ennast ametialaselt täiendada. Riigi Infosüsteemi Ameti poolt on Muhus korraldatud küberhügieeni koolitus.

**Tagatud on ühtne ja kaasaegne töökeskkond.**

Vallavalitsuse kolis 2022. a lõpus rendipinnale Muhu Majas, kus on töökohad kõigil valla ametnikel ja spetsialistidel. Vallavalitsus ja valla hallatavad asutused liideti riigi internetiteenusega. Regulaarselt uuendatakse töökoha arvuteid jm töövahendeid, võetakse kasutusele tööd lihtsustavaid programme (nt raamatupidamisprogramm Veera jmt).  
**Avalikkus on hästi informeeritud valla tegevustest ja asutuste tööst.**

Valla tegevused on kajastatud valla koduleheküljel, ajalehes Muhulane ja maakonnalehtedes. Kaks korda aastas korraldatakse info paremaks edastamiseks külavanematele koosolekuid. Muhu uudised on kajastatud nii Raadio Kadis kui ka ERR-is Vikerraadio kaudu.

**Infoturbe nõuded on täidetud.**

Infosüsteemide kolmeastmelise etalonturbe süsteemi (ISKE) rakendamine, ettevalmistused E‑ITS-i rakendamiseks.

**Vallavara majandatakse heaperemehelikult.**

2019. a rekonstrueeriti vallale kuuluva endise hooldekodu hoone ja rajati 16 üürikorterit.

KredExi toetusega lammutati kasutusest välja jäänud amortiseerunud Kiku elamu ning kooli ja pastoraadihoonet ühendava osa.

Kooli ventilatsioonisüsteemi osaline ümberehitamine 2023. a.